*Արձանագրություն*

*22.06. 2020 թ. գ.Փարաքար*

 *Փարաքարի մշակույթի տանը տեղի ունեցավ Փարաքար համայնքի ղեկավարին կից <<Քաղաքաշինության, հողօգտագործման, տնտեսական ենթակառուցվածքների, կոմունալ տնտեսության, շրջակա միջավայրի պաշտպանության և տրանսպորտի հարցերով>> խորհրդակցական մարմնի և համայնքի բնակչության համատեղ հանրային լսումները.*

 *Նախագահ Դ.Մինասյան*

 *Քարտուղար Գ.Մանուկյան*

 *Մասնակցում էին Խորհրդակցական մարմնի անդամները.*

*Վահան Մարգարյանը, Արամ Սարգսյանը, Աշոտ Երեմյանը, Արտակ Մկրտումյանը, Նարինե Դավթյանը, Շամիլ Կշտոյանը, Սամվել Ենգոյանը, Արմեն Մաղաքյանը, Բաբկեն Հարությունյանը,Կարինե Հակոբյանը, Սոնյա Հակաբյանը, Ռուզաննա Շահվերդյանը, Փարաքար և Թաիրով գյուղերի բնակիչները, ավագանու անդամները,*

*Համայնքի ղեկավար Դավիթ Մինասյանը ներկայացրեց օրակարգը.*

*Օրակարգում – Հայաստանի Հանրապետության պետական բյուջեից նպատակային հատկացումներ` սուբվենցիաներ ստանալու նպատակով 2020 թվականի բյուջետային ֆինանսավորմամբ <<Փարաքար համայնքի կենցաղային կեղտաջրերի մաքրման կայանի վերանորոգում>> ծրագրի քննարկման վերաբերյալ:*

 *Ելույթ ունեցավ Փարաքարի համայնքապետարանի աշխատակազմի առաջատար մասնագետ Արամ Սարգսյանը,*

 *Նա մասնավորապես նշեց, որ*

*Փարաքար համայքը՝ բաղկացած լինելով Թաիրով և Փարաքար բնակավայրերից, մինչ այժմ էլ առերեսվում է ջրահեռացման համակարգի կենսական խնդրի հետ: Խորհրդային հասարակարգի փլուզումից ի վեր, Թաիրովում չի գործում կոյուղաջրերի հեռացման համակարգը, իսկ Փարաքարում գործող համակարգը գտնվում է վատթար վիճակում և ընդհամենը փորձում է բնակելի հատվածից դուրս մղել գոյացող կոյուղաջրերը դեպի դաշտավայրեր և այն էլ բնակավայրի միայն որոշակի հատվածում:*

*Համայնքի մասնակի կոյուղացված հատվածից՝ Փարաքարից, հեռացվող կեղտաջրերը մաքրման չէին ենթարկվում կեղտաջրերի մաքրման որևէ կայանում: Նրանք անմիջապես բաց էին թողնվում բնակավայրին կից համայնքապատկան դաշտեր: Այս խնդրին լուծում տալու նպատակով, UNDP կազմակերպության ֆինանսավորմամբ, Փարաքարի համայնքապետարանի անմիջական մասնակցությամբ և Ջինջ ինժիներական խորհրդատվական ընկերության միասնական ջանքերով 2015 թվականին ավարտին հասցվեց Փարաքարի Բիո լճակի կառուցումը՝ որպես կոյուղաջրերի մաքրման կայան: ՀՀ-ում գործող մնացած 4 կոյուղաջրերի մաքրման կայանների կողքին (Երևան, Գավառ, Մարտունի, Վարդենիս քաղաքները սպասարկող կայանները), որոնք ապահովում են միայն մեխանիկական մաքրում, այս կայանը իր ուրույն տեղը զբաղեցրեց՝ լինելով միակը նախատեսված կենսաբանական մաքրման համար նույն պես: Զգալի մեծ հաջողությամբ և բարձր արդյունավետությամբ Բիո-լճակը գործարկվել է 2 տարի՝ ֆիլտրել համայնքի  զգալի մասի կոյուղին և մաքրված, բարձր կալորեականությամբ ոռոգման ջուր մատակարարել լճակին հարակից դաշտերին, որոնք մինչ այդ չէին ոռոգվում և անմշակ էին:*

*2017 թվականի ապրիլին ՀՀ կառավարությունը համայնքից վերցրել է բիո-լճակը իր ողջ գույքով և հանձնել ՀՀ էներգետիկ ենթակառուցվածքների և բնական պաշարների նախարարության Ջրային տնտեսության պետական կոմիտեին, ում անտարբերության հետևանքով լճակը այժմ ոչ միայն չի շահագործվում, այլև օր օրի շարքից դուրս է գալիս, և այժմ այն գտնվում է անմխիթար վիճակում: Արդյունքում, համայնքի կոյուղին կրկին բաց է թողնվում համայնքին կից դաշտավայրեր: Ավելին այժմ կոյուղատար խողովակները գտնվում են խցանված վիճակում, կոյուղին դուրս է գալիս տների և դպրոցների բակեր, փողոցներ, երեխաների խաղահրապարակներ: Ստեղծված հակահիգիենիկ իրավիճակը սահմռկեցուցիչ է, իսկ համաճարակի հավանականությունը՝ չափազանց մեծ:*

*Համայնքի մյուս հատվածում՝ Թաիրով բնակավայրում, իրավիճակը առավել ահագնալի է: Այստեղ ընդհանրապես չի գործում կոյուղաջրերի հեռացման միասնական համակարգ: Ստեղված իրավիճակում Թաիրովի բնակիչները թերևս գտել են այլընտրանքային տարբերակ: «Շադրլու» ջրանցքով անցնող ջուրը, որը բաց է թողնվում Երևանյան լճից և նախատեսված է համայնքի այգիները ոռոգելու համար, ամբողջությամբ հեղեղված է բնակավայրի (Թաիրովը ունի ավելի քան 3000 բնակիչ) կոյուղաջրերով: Այստեղ՝ Թաիրովի կոյուղաջրերը, խառնվելով ոռոգման ջրին և կենցաղային աղբին, առաջացնում են մեծ խցանումներ: Ջրանցքի պարբերաբար մաքրման աշխատանքները, որոնք մշտապես իրականացվել են համայնքապետարանի ջանքերով, չեն կարողացել հանգեցնել խնդրի լուծման, քանզի կոյուղաջրերը մշտապես թափվում են ջրանցքի մեջ: Համայնքում տիրում է գարշահոտ (աս այն պարագայում, երբ Փարաքարը համարվում է երկրում զբոսաշրջության զարգացման համար մեծ կարևորություն ունեցող բնակավայր, քանզի այստեղ է գտնվում ՙԶվարթնոց՚ օդանավակայանը):*

*Ներկայումս Փարաքար համայնքում կեղտաջրերի մաքրման կայանի չշահագորցվելու պատճառով տիրող իրավիճակը՝*

* *կտրուկ նվազեցնում է համայնքի բնակելիության պայմանների մակարդակը, ստեղծում է հակահիգիենիկ և համաճարակային կացություն ողջ համայնքի բնակչության համար՝ առավել մեծ վտանգ ներկայացնելով խոցելի խավի՝ անչափահաս երեխաների համար:*
* *կոյուղու խառնվելը ոռոգման ջրին առաջացնում է սննդային թունավորման մեծ վտանգ, քանզի ոռոգման ջուրը իր մեջ պարունակում է օտարածին և վնասակար տարրեր:*
* *տհաճություն և անհարմարավետություն է պատճառում թե՜ բնակիչներին և թե՜ օդանավակայանով մեր երկիր այցելող զբոսաշրջիկներին՝ բացասական ազդեցություն ունենալով տուրիզմի զարգացման ուղղությամբ որևէ ներդրումային քայլ կատարող անհատի վրա:*
* *թողնում է բացասական բնապահպանական ազդեցություն` վատթարացնելով ստորգետնյա և մակերևութային ջրային ռեսուրսների վիճակը:*
* *զգալի վնաս է հասցվում ջրային և ցամաքային էկոհամակարգերին, քանզի կեղտաջրերը մշակվելու փոխարեն ուղղակիորեն բաց են թողնվում շրջակա միջավայր:*
* *առաջ է գալիս էական առողջապահական ռիսկեր` կոյուղու ցանցերից խմելու ջրի հնարավոր աղտոտման հետևանքով:*

*Ներքոնշյալ խնդրի պատճառով «Շադրլու» ջրանցքը այժմ բնականոն չի գործում: Ոռոգման ջուր շատ քիչ է տրամադրվում, իսկ ջրանցքը մշտապես լի է կոյուղաջրերով: Ջրի հակահիգիենիկ լինելու պատճառով բնակիչներն այստեղ վախենում են հող մշակել: Համայնքում գյուղատնտեսությունը գտնվում է կաթվածահար վիճակում (հողատարածքների մոտ 70%-ը չի մշակվում) և առկա է սննդային թունավորման մեծ ռիսկ (բնակիչների մի մասը ճարահատյալ վերոնշյալ կոյուղաջուրը օգտագործում են ոռոգման նպատակներով):*

*Ներկայում Փարաքար համայնքում ՙՇադրլու՚ ջրանցքի կոյուղաջրերով խցանված լինելու պատճառով տիրող իրավիճակը՝*

* *առաջացնում է ոռոգման ջրի զգալի պակաս:*

*Տարեց տարի նվազում է գյուղատնտեսական գործունեության աստիճանը՝ հասցնելով այն գրեթե բացարձակ պասիվության:*

*Մեր մշակած ծրագիրը կարողանում է միանգամից լուծել Փարաքար համայնքում առկա 2 հիմնական կենսախնդիր: Այն հետամտում է շահ համայնքի թ՜ե սոցիալական և թ՜ե տնտեսական ոլորտներում. Մաքրման կայանի վերականգնման արդյունքում հնարավորություն կստեղծվի կյանքի կոչել Թաիրովում 1400 գծմ կոյուղու կոլեկտորի կառուցման աշխատանքները, որի համար 2018թ. համայնքապետարանի կողմից ներկայացվել էր սուբվենցիոն ծրագրին մասնակցության հայտ և արժանացել էր հավանության որի համար այստ տարի կրկին անգամ ներկայացվել է մասնակցության հայտ: 2018թ. 1400գծմ կոյուղատար կոլետորի աշխատանքները չիրականացվեցին մաքրման կայանի չգործելու, ինչպես նաև համայնքին չպատկանալու պատճառով, քանզի այն աշխատող վիճակով վերցվել էր համայնքից ՀՀ կառավարության կողմից ի դեմս ջրային պետական կոմիտեյի: Սակայն այս տարի կառավարության որոշմամբ այն անմխիթար, գրեթե քանդված վիճակում հետ է վերադարձվել համայնքին: Ծրագրից ակնկալվող արդյունքններն առավել քան մեծ են համայնքի համար, այն բարեհաջող իրականացնելու արդյունքում համայնքը կունենա կեղտաջրերի հեռացման կայուն համակարգ, բնակչության սանիտարահիգենիկ բարձր մակարդա, բնապահպանական առումով մաքուր միջավայր և գյուղատնտեսությունը կրկին ակտիվացնելու մեծ հնարավորություններ:*

 *Նախատեսվում է ծրագիրը կյանքի կոչել պետության և դոնոր կազմակերպությունների ֆինանսավորմամբ ինչպես նաև համայնքապետարանի, ՙՋԻՆՋ՚ ՍՊԸ-ի համատեղ գործունեության միջոցով:*

 *Ծրագրի իրագործման համար ձեռնարկվող միջոցառումներից թերևս առաջնային է Թաիրովում կոյուղագծերի համակարգի ստեղծումը և նրա միացումը Փարաքարում ներկայում չշահագործվող բայց բարոք վիճակում գտնվող կոյուղատարի, որի ավարտը հանդիսանում է Փարաքարի Բիո-լճակը:*

*Ծրագրի իրագործման հաջորդ փուլում իրականացվելու են Շադրլու ջրանցքի հիմնարար մաքրման և ջրատար ներցանցային համակարգի բարեարգման աշխատանքներ:*

*Մեր ծրագրով նշվող ծախսերը ունեն կապիտալ բնույթ, և նրանք ավելացնում են սեփականության իրավունքով համայնքին պատկանող կոյուղատար համակարգի և ոռոգման ցանցի արժեքը: Հաշվի առնելով ներկայում Փարաքար համայնքում առկա կոյուղատար համակարգի երկարությունը, սպասարկման ծավալը, մաշվածության աստիճանը և գործարկման իրավիճակը, նրա արժեքը գնահատվում է 60.000.000 ՀՀ դրամ: Ծրագրի իրագործման արդյունքում կկառուցվի ամբողջովին նոր կոյուղատար համակարգ (1400 մետր երկարությամբ՝ գրեթե կրկնակի կարճ) համայնքի այն հատվածում, որտեղ այն ի սպառ բացակայում է, իսկ սպասարկման ծավալը 1.7 անգամ կմեծացվի՝ ավելացնելով կոյուղատար համակարգի գույքային արժեքը ևս 60.000.000 ՀՀ դրամով՝ դարձնելով այն 120.000.000 ՀՀ դրամ:Ինչպես նաև ծրագիրը հնարավորություն կստեղծի հետագայում այլ նոր կոյուղագծերի կառուցում և հների վերագործարկում որոնցով հոսող կոյուղաջրերը անխափան ելք կունենան վերագործարկվող մաքրման կայան և գույքային արժեքը էլ ավելի կաճի հասնելով շուջ 200.000.000 ՀՀ դրամի:*

*Կեղտաջրերի մաքրման կայանի վերագործարկման արդյունքում կստեղծվի 3 հիմնական աշխատատեղ նվազագույնը 70000 ՀՀ դրամ աշխատավարձով, որոնք կզբաղվեն մաքրման կայանի սպասարկաման և դրա անխափան աշխատանքը ապահովելու խնդիրներով:*

*Ինչպես ցույց են տալիս մեր հաշվարկները, 98 հա տարածք հնարավորություն կստանա կրկին մշակվելու, ինչը համարժեք է, որ 654 հողի սեփականատեր կկարողանա շահույթ ստեղծել իրեն պատկանող հողատարածքի մշակման միջոցով: Ինչպես ցույց են տալիս մեր հաշվարկները, համայնքում կսկսեն մշակվել միայն 86 հա հողատարածք, ինչ համարժեք է, որ ևս միայն 574 սեփականատեր կրկին կզբաղվի հողի մշակմամբ, ինչը նույնպես համարվում է մաքսիմալ դրական ցուցանիշ:*

 *Պետք է նաև հաշվի առնել այն հանգամանքը, որ համայնքում կնկտակվի զգալի աճ գյուղատնտեսության ոլորտին սպասարկող ծառայությունների հանդեպ նույնպես: Տեղի կունենա համընդհանուր տնտեսական զարգացում ի շնորհիվ գյուղատնտեսության կրկին վերաակտիվացման:*

 *Կենցաղային կեղտաջրերի մաքրման կայանի վերակառուցման աշխատանքների նախնական նախագծա-նախահաշվային փաստաթղտերի փաթեթը կազմված ՀՀ-յում, ինչպս նաև արտերկրում այդ ոլորտում մասնագիտացված և մեծ համբավ վայելող ,,ՋԻՆՋ,, ՍՊԸ կողմից:*

*Ծրագրի ամփոփ նախահաշվային արժեքը կազմում է՝ 77455.46 հազ դրամ, մասնավորապես.*

* *ԿՄԿ-ի նախագծվող պոմպերի և ճաղավանդակի հոր /նախահաշիվ 1/ - 10989.0 հազ.դրամ*
* *ԿՄԿ-ի օդամղիչների շենք / նախահաշիվ 2/ - 17096.13 հազ. դրամ*
* *Արհեստական և բնական օդավորմամբ կենսաբանական լճակներ և հորիզոնական պարզարան / նախահաշիվ 3/ - 23168.34 հազ. դրամ*
* *Կոյուղու համակարգերի շահագործման ա/մ ձեռքբերում /նախահաշիվ 4/-10430.0 հազ. դրամ*
* *Ժամանակավոր կառույցներ - 343.17 հազ. դրամ*
* *Կլիմայական պայմանների ազդեցություն - 162.07 հազ.դրամ*
* *Փոքր ծավալի՝ ՇՄԱ - 434.11 հազ. դրամ*
* *Ոչ ընթացիք աղբի տեղափոխման ծախսեր - 43.41 հազ.դրամ*
* *Չնախատեսված ծախսեր և աշխատանքներ - 1879.99 հազ.դրամ*
* *ԱԱՀ - 12909.24 հազ.դրամ*
* *Վերադարձվող գումար ժամանակավոր կառույցներից - 51.48 հազ.դրամ*

*Ծրագրի իրականացման համար անհրաժեշտ է 77 455 46 հազ ՀՀ դրամ, համայնքի կողմից կկատարվի 34 854 957ՀՀ դրամի ներդրում, հնարավոր է նաև ներգրավել այլ ներդրողների:*

 *Բնակիչները նշեցին, որ վերջապես հնարավորություն կունենան լուծելու այդ երկարատև չլուծված խնդիրը:*

*Որոշվեց*

*Առաջարկել համայնքի ղեկավարին՝ սուբվենցիայի հայտը հաստատված կարգով և սահմանված ժամկետում մարզպետարան ներկայացնել սուբվենցիայի ծրագրի ամբողջական փաթեթը:*

*Առաջարկն ընդունվեց մասնակից անդամների կողմից:*

*Նախագահ Դ.Մինասյան*

*Քարտուղար Գ.Մանուկյան*